Jocul este o activitate fundamentală în viața tuturor oamenilor pentru o dezvoltare armonioasă. Un joc este jucat de cele mai multe ori de mai multe persoane, însă acesta poate fi jucat și de o singură persoană. Fiecare joc are un set de reguli și un scop ce trebuie îndeplinit pentru a câștiga sau termina jocul. Regulile au un rol foarte important și trebuie respectate de către toți jucătorii de aceea este necesar ca acestea să fie ușor de reținut și comunicate pe înțelesul tuturor jucătorilor.
Mai mult decât atât, jocul este o activitate ce nu are vârstă, întrucât este o activitate prin care îți poți îmbunătăți cunoștințele într-un mod plăcut, recreațional și stimulant. Jocul pentru copii nu reprezintă doar o simplă distracție, ci și o activitate ce permite acestora să fie independenți, creativi, să experimenteze și să gândească. Este activitatea ideală de a cunoaște lumea într-o formă deosebit de interesantă și atractivă.
